b'\n_START_ARTICLE_\nJoan Manuel Tresserras i Gaju\n_START_SECTION_\nBiografia\n_START_PARAGRAPH_\nNascut a Rub\xc3\xad (Vall\xc3\xa8s Occidental) l\'any 1955. \xc3\x89s doctor en Ci\xc3\xa8ncies de la Informaci\xc3\xb3. Professor del Departament de Mitjans, Comunicaci\xc3\xb3 i Cultura de la Facultat de Ci\xc3\xa8ncies de la Comunicaci\xc3\xb3 de la Universitat Aut\xc3\xb2noma de Barcelona, especialitzat en Hist\xc3\xb2ria de la Comunicaci\xc3\xb3, l\'an\xc3\xa0lisi de la Societat de la informaci\xc3\xb3, i l\'estudi de les Ind\xc3\xbastries Culturals i la cultura de masses. Tamb\xc3\xa9 ha impartit doc\xc3\xa8ncia sobre gesti\xc3\xb3 cultural, comunicaci\xc3\xb3 pol\xc3\xadtica, pol\xc3\xadtiques de comunicaci\xc3\xb3 i an\xc3\xa0lisi de mitjans. _NEWLINE_Va rebre el premi extraordinari de Doctorat en Ci\xc3\xa8ncies de la Informaci\xc3\xb3 (1988-1989), el premi d\'investigaci\xc3\xb3 sobre Comunicaci\xc3\xb3 de Masses de la Generalitat de Catalunya (1989), i el premi d\'assaig Joan Fuster (1994). Autor, entre d\'altres, de El Regne del Subjecte (1987) i Cultura de masses i postmodernitat (1994), conjuntament amb Enric Mar\xc3\xadn, de D\'Ac\xc3\xad i D\'All\xc3\xa0, aparador de la modernitat (1993), i de La g\xc3\xa8nesi de la societat de masses a Catalunya 1888-1939 (1999), amb Francesc Espinet. Ha estat autor d\'una cinquantena de textos i articles acad\xc3\xa8mics sobre comunicaci\xc3\xb3 social i coautor dels informes Seguiment de l\'impacte social de les noves tecnologies de la informaci\xc3\xb3 i la comunicaci\xc3\xb3, patrocinat per la Fundaci\xc3\xb3 Jaume Bofill, i Un segle de recerca sobre comunicaci\xc3\xb3 a Catalunya. Va coordinar el bloc "Cultura" de l\'Informe per a la Catalunya del 2000 (1999)._NEWLINE_Ha estat director del Departament de Periodisme i Ci\xc3\xa8ncies de la Comunicaci\xc3\xb3 de la UAB (1991-1993) i coordinador de la llicenciatura de Periodisme a la mateixa universitat (1997-1999). Membre de la Comissi\xc3\xb3 Assessora sobre Publicitat Institucional de la Generalitat (1998-1999), conseller de la Corporaci\xc3\xb3 Catalana de R\xc3\xa0dio i Televisi\xc3\xb3 (2000), conseller del Consell de l\'Audiovisual de Catalunya, responsable de recerca, estudis i publicacions (2000-2006), president de la Mesa per a la Diversitat en l\'Audiovisual (2005-2006) i membre de la Comissi\xc3\xb3 Mixta de Transfer\xc3\xa8ncies Estat-Generalitat (2004-2006)._NEWLINE_El 2006 va ser nomenat conseller de Cultura de la Generalitat com a independent proposat per ERC i en acabar el mandat del govern Montilla el 2010 va tornar a la seva activitat docent a la UAB. Va ser rellevat per Ferran Mascarell, curiosament Mascarell tamb\xc3\xa9 havia estat el predecessor de Tresserras. Vint dies abans de les eleccions al Parlament de Catalunya 2010 es va afiliar a ERC perqu\xc3\xa8 "l\'independentisme com acci\xc3\xb3 democr\xc3\xa0tica i d\'esquerres t\xc3\xa9 com a referent organitzatiu Esquerra".  Col\xc2\xb7labora en alguns mitjans de comunicaci\xc3\xb3, com Cr\xc3\xadtic._NEWLINE_Al gener de 2019 va presentar el llibre "Obertura republicana. Catalunya, despr\xc3\xa9s del nacionalisme" escrit amb Enric Mar\xc3\xadn plantejant la superaci\xc3\xb3 dels postulats nacionalistes amb els vectors de sobirania nacional, progr\xc3\xa9s social i radicalitat democr\xc3\xa0tic en el projecte de la rep\xc3\xbablica catalana.'